Skupno stališče

z dne 17. maja 1999

Sveta na podlagi člena 15 Pogodbe o Evropski uniji o Paktu stabilnosti za Jugovzhodno Evropo

(1999/345/SZVP)

SVET EVROPSKE UNIJE JE

ob upoštevanju Pogodbe o Evropski uniji in zlasti člena 15 Pogodbe,

ob upoštevanju naslednjega:

(1) Svet je 8. in 26. aprila 1999 sprejel zaključke v zvezi z Jugovzhodno Evropo;

(2) politična rešitev krize na Kosovu mora biti del odločnih prizadevanj, usmerjenih v stabilizacijo območja kot celote;

(3) pripraviti je treba Pakt stabilnosti za Jugovzhodno Evropo;

(4) tak Pakt stabilnosti mora temeljiti na Ustanovni listini ZN, na načelih in izpolnjevanju obveznosti OVSE ter ustreznih pogodbah in konvencijah Sveta Evrope, zlasti Evropske konvencije o človekovih pravicah;

(5) Evropska unija mora v Paktu stabilnosti imeti vodilno vlogo, OVSE ima ključno vlogo pri pospeševanju varnosti in stabilnosti, Pakt stabilnosti pa je treba oblikovati in izvajati v tesnem sodelovanju z OVSE;

(6) Evropska unija je v okviru regionalnega pristopa in tudi širše že dejavna pri krepitvi demokratičnih in gospodarskih institucij v regiji z mnogimi svojimi dobro utečenimi programi;

(7) Evropska unija bo z uvedbo nove vrste pogodbenega odnosa približala regijo perspektivi celovite integracije teh držav v svoje strukture, ob hkratnem upoštevanju položaja vsake posamezne države, s perspektivo članstva v Evropski uniji na podlagi Pogodbe iz Amsterdama in izpolnjenih kopenhagenskih kriterijev;

(8) Zvezno Republiko Jugoslavijo je treba povabiti k sodelovanju v Paktu stabilnosti, potem ko bo izpolnila potrebne pogoje,

SPREJEL NASLEDNJE SKUPNO STALIŠČE:

Člen 1

1. Evropska unija bo imela vodilno vlogo pri ustanovitvi Pakta stabilnosti za Jugovzhodno Evropo.

2. Cilj tega Pakta stabilnosti je pomoč pri zagotavljanju sodelovanja med udeleženci v smeri celovitih ukrepov za dolgoročno stabilizacijo, varnost, demokratizacijo in gospodarsko obnovo in razvoj regije ter za vzpostavitev trajnih dobrososedskih odnosov med njimi samimi in z mednarodno skupnostjo.

3. Evropska unija si bo za nadaljnje izvajanje Pakta stabilnosti prizadevala zagotoviti ustanovitev "Regionalnega omizja o Jugovzhodni Evropi" s strani udeležencev samih.

Člen 2

1. Da bi pospeševala cilje, navedene v členu 1, bo Evropska unija sklicala konferenco o Jugovzhodni Evropi.

2. Konferenca bo organizirana na ravni zunanjih minstrov, če je možno najpozneje do konca julija 1999. Konferenca bo potekala v sestavi iz Royaumonta (z izvzetjem Zvezne republike Jugoslavije, dokler ta ne izpolni pogojev mednarodne skupnosti za njeno sodelovanje). Poleg tega bodo na konferenci sodelovali tudi predstavniki Kanade, Japonske, EBRD, EIB, IMF, Svetovne banke, OECD, ZN, NATO, ZEU, UNHCR ter predstavniki regionalnih pobud.

3. Priprave za konferenco bodo opravljene na sestanku v Königswinterju (Petersberg), dne 27. maja 1999, na ravni višjih uradnikov, v zasedbi kot jo določa odstavek 2. V ta namen se morajo dela v zvezi s konferenco nadaljevati brez odlašanja.

Člen 3

1. Pri doseganju ciljev iz Pakta stabilnosti Evropska unija dejavno podpira države v regiji.

2. Evropska unija se zaveže, da bo skupaj z mednarodnimi donatorji organizirala donatorsko konferenco o obnovi za Jugovzhodno Evropo.

Člen 4

To skupno stališče začne veljati z dnem sprejetja.

Člen 5

To skupno stališče se objavi v Uradnem listu.

V Bruslju, 17. maja 1999

Za Svet

Predsednik

J. Fischer

--------------------------------------------------